1. Kokkuvõte

Tooteohutus on meie ühine mure. Toodet ostes soovime olla kindlad, et see on ohutu ja vastab kõigile õiguslikele nõuetele. Seepärast paluvad tootjad sageli sõltumatutel asutustel – nn vastavushindamisasutustel – enne toodete müümist kontrollida, kas nende tooted vastavad teatavatele standarditele. Seetõttu ongi vaja usaldusväärseid ja pädevaid vastavushindamisasutusi, kes teevad nõuetekohaselt oma tööd. Sel põhjusel on Euroopa Liit ka sisse seadnud nende vastavushindamisasutuste akrediteerimise süsteemi. Riiklikud akrediteerimisasutused kontrollivad oma riigis vastavushindamisasutuste pädevust, erapooletust ja sõltumatust.

Käesolevas aruandes antakse ülevaade määruse (EÜ) nr 765/2008 (edaspidi „määrus“) akrediteerimissätete ja CE-vastavusmärgise rakendamisest aastatel 2013–2017. Turujärelevalvet ja ELi turule sisenevate toodete kontrolli käsitlevate eeskirjade rakendamise aruanne sisaldub täitmise tagamise ettepanekule lisatud hinnangus, mis kuulub samuti kaupade paketti.

Aruandes kinnitatakse, et määrusega loodud Euroopa akrediteerimistaristu on toonud lisaväärtust nii ühtsele turule kui ka rahvusvahelisele kaubandusele. Akrediteerimist toetavad laialdaselt Euroopa ettevõtjad ja vastavushindamise kogukond, et tagada toodete vastavus kohaldatavatele nõuetele, kõrvaldada vastavushindamisasutuste ees olevad takistused ja soodustada ettevõtluse õitsengut Euroopas. Määrusega loodi kõigis liikmesriikides ning EFTA riikides ja Türgis usaldusväärne ja stabiilne akrediteerimissüsteem. Süsteemi tugevuse säilitamine on siiski keeruline ülesanne – kogu akrediteerimissüsteem tuleb hoida vastavuses tehnika viimase tasemega ja süsteemi kohaldamisel tuleb tagada ühetaoline rangus. Ühtlasi kinnitab aruanne, et ettevõtjad on ka rohkem teadlikud toodetel oleva CE-vastavusmärgise tähtsusest ühtsel turul.

Aruanne koostati koostöös liikmesriikidega toodete siseturu eksperdirühma akrediteerimise alarühma kaudu.

2. Akrediteerimine

2.1. Poliitilised kaalutlused

Tööstustoodete ühtne turg on üks Euroopa suurimatest saavutustest ja suureneva globaliseerumise tingimustes tema suurim eelis. See on ELi majanduse tugevdamise ja õiglasemaks muutmise vahend. Ühiste Euroopa eeskirjade vastuvõtmisega on kõrvaldatud regulatiivsed tõkked enam kui 80 % tööstustoodete puhul ja loodud seega sujuv turg enam kui 500 miljoni tarbija jaoks. See on jõudsalt edendanud konkurentsivõimet ja innovatsiooni ning samal ajal pakutakse Euroopa tarbijatele üha suuremat valikut ohutuid tooteid, mis vastavad selliste avalike huvide nagu ohutus, keskkond ja tervishoid kõrgetele standarditele.

Junckeri juhitava komisjoni kehtestatud süvendatud ja õiglasema siseturu prioriteedi saavutamiseks ja vastavalt komisjoni ühtse turu strateegias kavandatule on oluline suurendada toodete vastavust kohaldatavatele õiguslikele nõuetele. Ühtse turu süvendamine tähendab ka vastavushindamise süsteemi tugevdamist.

Kui valdkondlike õigusaktidega nõutakse kolmanda isiku poolset hindamist, nagu see on näiteks masinate, surveanumate, meditsiiniseadmete, liftide ja mõõteseadmete puhul, hindavad toodete vastavust asjaomastele õiguslikele nõuetele vastavushindamisasutused (laborid, sertifitseerimisasutused, kontrolliasutused, keskkonnajärelevalve asutused jne). Ettevõtjad kasutavad vastavushindamisasutusi ka vabatahtlikult, et tõendada standardite või õigusaktide järgimist isegi asjaomase õigusliku nõude puudumisel. Akrediteerimine tagab ja kinnitab, et nendel asutustel on tehniline suutlikkus täita oma ülesandeid nõuetekohaselt.

2.2. Akrediteerimise mõju ja akrediteerimissüsteemi toimimine

Akrediteerimine on riikliku akrediteerimisasutuse kinnitus, et vastavushindamisasutus täidab ühtlustatud standardite nõudeid ja vajaduse korral kõiki täiendavaid nõudeid, sealhulgas neid, mis on sätestatud asjaomastes valdkondlikes kavades.

Määrusel on oluline osa kaupade vaba liikumise hõlbustamisel siseturul ja rahvusvahelise kaubanduse toetamisel. Vastavalt selle sätetele määrab iga liikmesriik ühe riikliku akrediteerimisasutuse, kes tegeleb vastavushindamisasutuste akrediteerimisega. Kogu ELi hõlmavate ühtlustatud standardite kasutamise eesmärk on saavutada vajalik läbipaistvus ja usaldus vastavushindamisasutuste pädevuse vastu ning tagada, et Euroopa akrediteerimissüsteem on kooskõlas rahvusvahelise akrediteerimissüsteemiga.

Kuigi tootjad vastutavad endiselt selle eest, et nende tooted vastavad kohaldatavatele õiguslikele nõuetele, tagab vastavushindamisasutuste tehnilise suutlikkuse kõrge tase kontrolli täpsuse ja usaldusväärsuse. See aitab kaitsta siseturul selliseid avalikke huvisid nagu tervis ja ohutus.

Määruses nähakse ette ühtselt range akrediteerimismeetod kõikides liikmesriikides, nii et lõpuks piisab ühest akrediteerimistunnistusest, et tõendada vastavushindamisasutuse tehnilist suutlikkust kogu Euroopas. Akrediteerimine ELis annab seega eelise, et kui vastavushindamisasutus on määruse kohaselt edukalt akrediteeritud, on liikmesriikide ametiasutused kohustatud akrediteerimistunnistust tunnustama. Sellega kaotatakse tarbetud üldkulud, mis on seotud eraldi akrediteerimisega igas liikmesriigis ja toodete kontrollimisega eri vastavushindamisasutuste poolt. See loob Euroopa turul ettevõtluse arengut soodustava keskkonna.

2016. aasta lõpuks oli välja antud üle 34 450 akrediteeringu (reguleeritud ja ühtlustamata valdkondades), mis hõlmavad väga erinevaid tegevusalasid ja jagunevad järgmiselt:

Akrediteerimise liik Akrediteerimiste arv 2016. aastal Kalibreerimine 3245 Katsetamine 18 625 Arstlik kontroll 3407 Toote sertifitseerimine 1752 Juhtimissüsteemide sertifitseerimine 1355 Isikute sertifitseerimine 480 Inspekteerimine 5158 Tasemekatsete läbiviijad 176 Võrdlusmaterjalide tootjad 44 Kontrollimine 14 065 (kasvuhoonegaasid) 133 Keskkonnajuhtimis- ja keskkonnaauditeerimissüsteem (EMAS) 79 Kokku 34 454

Restruktureerimise ja määrusega kooskõla saavutamise protsess on nüüd lõpule viidud. Kõik liikmesriigid ning EFTA riigid ja Türgi on loonud riiklikud akrediteerimisasutused.

2.3. Euroopa akrediteerimistaristu